CELEX: 52017PC0175
Language: hr
Date: 2017-05-12 00:00:00
Title: Preporuka za ODLUKU VIJEĆA o odobrenju otvaranja pregovora o sporazumu između Europske unije i Globalnog instituta za zeleni rast

EUROPSKA KOMISIJA
            Bruxelles, 12.5.2017.
            COM(2017) 175 final
            This document was downgraded/declassifiedDate: 21/06/2017By: Yvon SlingenbergAuthority: DG CLIMA
            Preporuka za
            ODLUKU VIJEĆA
            o odobrenju otvaranja pregovora o sporazumu između Europske unije i Globalnog instituta za zeleni rast
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Globalni institut za zeleni rast (Global Green Growth Institute, dalje u tekstu „GGGI”) međunarodna je organizacija osnovana 2012. koja podupire i promiče snažan, uključiv i održiv gospodarski rast u zemljama u razvoju i gospodarstvima u usponu. Cilj mu je graditi otporan svijet na temelju snažnog, uključivog i održivog zelenog rasta, a misija podupirati zemlje pri prelasku na model zelenog rasta razvojem i provedbom strategija kojima se istodobno smanjuje siromaštvo te povećavaju socijalna uključenost, ekološka održivost i gospodarski rast.
            
            
               Sporazumom iz Pariza u sklopu Okvirne konvencije UN-a o klimatskim promjenama poboljšat će se globalni odgovor na klimatske promjene tako što će se povećanje prosječne globalne temperature zadržati znatno niže od 2 °C u usporedbi s predindustrijskim razinama te će se nastojati ograničiti njezin rast na 1,5 °C. Svaka stranka Okvirne konvencije UN-a o klimatskim promjenama održava planirani nacionalni doprinos kojim su utvrđene mjere koje namjerava poduzeti kako bi postigla te ciljeve. Stranke su se složile i o važnosti razvoja i prijenosa tehnologije radi poboljšanja otpornosti na klimatske promjene i smanjenja emisija stakleničkih plinova.
            
            
               Pariškim sporazumom naglašava se koliko sve zemlje moraju pojačano i predano održivo raditi na ublažavanju emisija stakleničkih plinova koliko god je to moguće i na najbrži mogući način. Tim Sporazumom prepoznato je da zemlje u razvoju trebaju pomoć pri ostvarivanju klimatskih planova.
            
            
               U tom je kontekstu GGGI postao vodeći međunarodni dionik kad je riječ o zelenom rastu. Članstvom u GGGI-ju Unija bi dobila pristup forumu preko kojeg klimatskom diplomacijom može jače doprijeti do zemalja u razvoju i gospodarstava u usponu te pridonijeti svojim vrijednim iskustvom koje je stečeno prilikom razvoja klimatskih politika Unije. S obzirom na to da je rad GGGI-ja usmjeren na sveobuhvatne strategije zelenog rasta, time bi se pomoglo i u iskorištavanju sinergija između klimatskih ciljeva i ciljeva održivog razvoja koji su doneseni u okviru globalnog programa održivog razvoja do 2030.Predlaže se da se s GGGI-jem otvore pregovori o članstvu EU-a umjesto alternativnog prijedloga da Unija pristupi Sporazumu o osnivanju GGGI-ja. Razlog za to jest pitanje glasačkih prava EU-a kao budućeg člana GGGI-ja koje bi trebalo razjasniti prije nego što Unija postane članica te međunarodne organizacije. 
            
            
               •Dosljednost s postojećim odredbama politike u određenom području
            
            
               Kako bi se ograničilo povećanje temperature na znatno niže od 2 °C, Pariški sporazum mora biti istinski globalan i učinkovit. Sve države trebale bi početi provoditi planirane nacionalne doprinose. Članstvom u GGGI-ju Unija može:
            
            
               –potaknuti postojeće i buduće zemlje članice GGGI-ja da provode i utvrde ambicioznije planirane nacionalne doprinose Pariškom sporazumu time što će iskoristiti dobre prakse koje su razvijene i provedene u okviru pristupa zelenog rasta,
            
            
               –surađivati s GGGI-jem u kontekstu Unijine strategije klimatske diplomacije potpuno uzimajući u obzir sinergije između ostvarivanja klimatskih ciljeva i ciljeva održivog razvoja,
            
            
               –razmjenjivati najbolje prakse na političkoj i stručnoj razini na temelju velikog iskustva koje je Unija stekla u razvoju i provedbi klimatskih strategija.
            
            
               •Dosljednost u odnosu na druge politike Unije
            
            
               
                  S obzirom na to da je rad GGGI-ja usmjeren na zeleni i održivi razvoj, jasna je njegova povezanost s pitanjima okoliša i razvoja te politikama u području energije iz obnovljivih izvora i energetske učinkovitosti.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               U članku 216. Ugovora o funkcioniranju Europske unije (UFEU) određeno je da Unija može sklopiti sporazum s međunarodnom organizacijom. U članku 218. utvrđuje se postupak za sklapanje sporazuma s međunarodnom organizacijom, a u članku 218. stavku 3. detalji o imenovanju Komisije kao pregovarača u ime Unije.
            
            
               
                   •
                        Supsidijarnost (za neisključivu nadležnost) 
               
            
            
               Klimatske promjene prekogranični su problem. Nužna je koordinacija klimatskog djelovanja na globalnoj i europskoj razini, a djelovanje Unije opravdano je zbog supsidijarnosti. U članku 191. UFEU-a određene su nadležnosti Unije u području okoliša, uključujući klimatske promjene.
            
         
         
            
               Članstvom Unije u GGGI-ju omogućila bi se razmjena GGGI-jeva znanja i najboljih praksi u svim državama članicama EU-a, a Unija bi također mogla širiti političke i diplomatske poruke o klimatskim promjenama među svojim međunarodnim partnerima.
            
            
               •Proporcionalnost
            
            
               Preporuka za odluku Vijeća o pregovorima o članstvu Unije u GGGI-ju proporcionalna je: to je najmanji pravni i najjednostavniji korak potreban za omogućivanje članstva Unije.
            
            
               •Odabir instrumenta
            
            
               
                  Donošenje odluke Vijeća utvrđeno je člankom 218. stavkom 3. UFEU-a.
               
               
                   3.
                        REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
               
            
            
               •Ex post evaluacija/provjera primjerenosti postojećeg zakonodavstva
            
            
               
                  Nije primjenjivo.
               
            
            
               •Savjetovanja s dionicima
            
            
               
                  Nije primjenjivo. Međutim, Komisija je 8. studenoga 2016. na svojim internetskim stranicama za bolju regulativu objavila namjeru da od Vijeća zatraži ovlaštenje da u ime Unije pregovara o članstvu Unije u GGGI-ju. Tijekom razdoblja za očitovanje od 8. studenoga 2016. do 12. siječnja 2017. od dionika nisu primljeni komentari.
               
            
            
               •Prikupljanje i primjena stručnih znanja
            
            
               
                  Nije primjenjivo.
               
            
            
               •Procjena učinka
            
            
               
                  Nije pripremljena procjena učinka jer se Odlukom Vijeća o odobrenju otvaranja pregovora o članstvu Unije u GGGI-ju ne utječe izravno na proračun Komisije niti se obvezuje države članice da provedu bilo koju mjeru.
               
               
                  Međutim, Komisija je razmatrala mogućnost da se ne poduzmu nikakve mjere. Osnovna opcija bez mjera uključivala bi scenarij u kojem je samo manji broj država Unije član GGGI-ja (od njegova osnivanja kao međunarodne organizacije 2012. članice su postale Danska, Ujedinjena kraljevina i nedavno Mađarska). U tom slučaju ne očekuje se da bi GGGI potpuno profitirao od iskustva Unije u području zelenog rasta niti bi Unija imala maksimalnu korist od te organizacije u pogledu ciljeva svoje strategije klimatske diplomacije.
               
               
                  Opcija kojoj se ovim prijedlogom daje prednost jest članstvo Unije u GGGI-ju. Predlaže se da se Unija pridruži kao član sudionik koji ne pridonosi financijski (Statut GGGI-ja, članak 3.). 
               
            
            
               •Primjerenost propisa i pojednostavljivanje
            
            
               
                  Nije primjenjivo.
               
            
            
               •Temeljna prava
            
            
               
                  Nije primjenjivo.
               
            
         
         
            
               
                   4.
                        UTJECAJ NA PRORAČUN
               
               
                  Članstvo Unije u GGGI-ju ne utječe izravno na proračun EU-a.
               
            
            
               5.OSTALI DIJELOVI
            
            
               •Planovi provedbe i mehanizmi praćenja, evaluacije i izvješćivanja
            
            
               Nije primjenjivo: Odlukom Vijeća o pregovorima o članstvu u GGGI-ju države članice ne obvezuje se ni na kakvo djelovanje.
            
            
               •Dokumenti s obrazloženjima (za direktive)
            
            
               
                  Nije primjenjivo.
               
            
            
               •Detaljno obrazloženje posebnih odredbi prijedloga
            
            
               Komisija preporučuje sljedeće:
            
            
               –Vijeće bi trebalo ovlastiti Komisiju da otvori i vodi pregovore o članstvu Unije u GGGI-ju,
            
            
               –Komisija bi trebala voditi te pregovore uz savjetovanje s posebnim odborom u skladu s odredbama iz UFEU-a,
            
            
               –Vijeće bi trebalo odobriti pregovaračke smjernice priložene ovoj Preporuci.
            
            
               Preporuka za
            
            
               ODLUKU VIJEĆA
            
            
               o odobrenju otvaranja pregovora o sporazumu između Europske unije i Globalnog instituta za zeleni rast
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno
            
            
               njegov članak 218. stavke 3. i 4.,
            
            
               uzimajući u obzir preporuku Europske komisije,
            
            
               budući da: 
            
         
         
            
                
            
            
               (1)Trenutačno je samo mali broj država Unije član Globalnog instituta za zeleni rast (Global Green Growth Institute, dalje u tekstu „GGGI”)
                  1
               . Stoga se ne očekuje se da bi GGGI potpuno profitirao od iskustva Unije u području zelenog rasta niti bi Unija imala maksimalnu korist od te organizacije u pogledu ciljeva svoje strategije klimatske diplomacije.
            
            
               (2)Klimatske promjene prekogranični su problem. Nužna je koordinacija klimatskog djelovanja na globalnoj i europskoj razini, a djelovanje Unije opravdano je u skladu s načelom supsidijarnosti. U članku 191. UFEU-a određene su nadležnosti Unije u području okoliša, uključujući klimatske promjene.
            
            
               (3)Članstvom Unije u GGGI-ju omogućila bi se razmjena GGGI-jeva znanja i najboljih praksi u svim državama članicama. Unija bi također mogla širiti političke i diplomatske poruke o klimatskim promjenama među svojim međunarodnim partnerima.
            
            
               (4)
                     S obzirom na to da je rad GGGI-ja usmjeren na sveobuhvatne strategije zelenog rasta, članstvom Unije u GGGI-ju pomoglo bi se u iskorištavanju sinergija između klimatskih ciljeva i ciljeva održivog razvoja koji su doneseni u okviru globalnog programa održivog razvoja do 2030. 
            
            
               (5)Komisiju bi stoga trebalo ovlastiti da otvori pregovore u ime Europske unije u cilju sklapanja sporazuma o članstvu Unije u GGGI-ju,
            
            
               DONIJELO JE OVU ODLUKU: 
            
            
               Članak 1.
            
            
               Komisiju se ovlašćuje za pregovaranje, u ime Unije, o sporazumu o članstvu Unije u Globalnom institutu za zeleni rast.
            
            
               Članak 2.
            
            
               Pregovaračke smjernice navedene su u Prilogu.
            
            
               Članak 3.
            
            
               Pregovori se vode uz savjetovanje s [ime posebnog odbora
            
            
               koje treba umetnuti Vijeće].
            
            
               Članak 4.
            
            
               Ova je Odluka upućena Komisiji.
            
            
               Sastavljeno u Bruxellesu,
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  Od osnivanja GGGI-ja kao međunarodne organizacije 2012. njegove su članice postale Danska i Ujedinjena Kraljevina te nedavno Mađarska.
               
            
      
    ---documentbreak--- 
      
         
               EUROPSKA KOMISIJA
            Bruxelles, 12.5.2017.
            COM(2017) 175 final
            This document was downgraded/declassifiedDate: 21/06/2017By: Yvon SlingenbergAuthority: DG CLIMA
            PRILOG
            Preporuci za
            ODLUKU VIJEĆAo odobrenju otvaranja pregovora o sporazumu između Europske unije i Globalnog instituta za zeleni rast
            Pregovaračke smjernice za sporazum između Europske unije i Globalnog instituta za zeleni rast o članstvu Unije u Globalnom institutu za zeleni rast
            
               
         
         
            
               PRILOG
               Pregovaračke smjernice za sporazum između Europske unije i Globalnog instituta za zeleni rast o članstvu Unije u Globalnom institutu za zeleni rast
            
            
            
               1.Komisija nastoji osigurati da sporazum o članstvu Unije u Globalnom institutu za zeleni rast (Global Green Growth Institute, „GGGI”) bude u skladu s mjerodavnim zakonodavstvom Unije.
            
            
               2.Komisija vodi pregovore u skladu s važećim mjerodavnim zakonodavstvom Unije ili dogovorenim stajalištima Unije koja su posebno utvrđena za te pregovore unutar posebnog odbora predstavnika država članica iz članka 3. Odluke Vijeća ili unutar Vijeća.
            
            
               3.Komisija izvješćuje Vijeće o ishodu pregovora i, prema potrebi, bilo kojem problemu koji može nastati tijekom pregovora.